તમને ક્યારેક એવું ફીલ નથી થતું કે કુદરતે આ આખી દુનિયાનું સર્જન મારા માટે જ કર્યું છે? મારા માટે ફૂલો ખીલવ્યાં છે. મારા માટે ઝરણાં વહાવ્યાં છે. ક્યાંક બરફ બિછાવ્યો છે તો ક્યાંક ઊછળતાં મોજાં બનાવ્યાં છે. પ્રેમ કરવાનું મન થાય એવા લોકો બનાવ્યા છે. તમને ખબર છે, સૃષ્ટિમાં જે કંઈ અમૂલ્ય છે એ બધું જ ઈશ્વરે આપણને સાવ મફતમાં આપ્યું છે. પંખીઓના કલરવની કોઈ કિંમત રાખી નથી, ફૂલોની ખુશબૂનો કોઈ ભાવ નથી, સૂરજના પ્રકાશ માટે કંઈક ચૂકવવું પડતું નથી. કુદરત તો કહે છે કે, તું એન્જોય કર. તને આનંદ કરાવવા તો મેં બધું બનાવ્યું છે. તને ચાલવાની મજા આવે એટલે તો હું મોજાંને મોકલીને દરિયાની રેતીને ભીની કરી દઉં છું. આરોહણનો આનંદ મળે એ માટે તો પર્વત બનાવ્યો છે. તૃપ્તિનો અહેસાસ થાય એટલે તો તરસ મૂકી છે. તને પ્રેમ મળે એટલે તો તારા માટે પરિવારનું સર્જન કર્યું છે. અમુકને તો મેં ફક્ત તારા માટે જ બનાવ્યા છે. તારા મિત્ર, તારો પ્રેમી, તારી પ્રેમિકા, તારા સંબંધ અને તારું હોવું એ તો ખાસ તારા માટે જ છે. તું ક્યાં છે? તું જ ગેરહાજર હોય તો તું જિંદગીને દોષ કઈ રીતે દઈ શકે? એક વાર થોડોક હળવો તો થઈ જો! તેં જ બનાવેલા બંધનમાંથી મુક્ત તો થા, બધું જ એવું ને એવું છે. તું દૂર થઈ ગયો છે! તું તારી જ થોડોક નજીક તો આવ!